
[bookmark: TextBodyBegin]Euroopa Parlament,
–	võttes arvesse Nikos Pappase puutumatuse äravõtmise taotlust, mis saadi Kreeka Vabariigi kassatsioonikohtu juures asuva peaprokuratuuri 10. septembri 2025. aasta kirjaga, milles edastati Ateena esimese astme kohtu juures tegutseva prokuröri taotlus seoses kriminaalmenetlusega, mida Nikos Pappase suhtes alustada soovitakse; võttes arvesse, et taotlus tehti teatavaks Euroopa Parlamendi täiskogu istungil 6. oktoobril 2025. aastal,
–	olles 28. jaanuaril 2026 vastavalt kodukorra artikli 9 lõikele 6 kuulanud ära Nikos Pappase selgitused,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta ja 19. detsembri 2019. aasta otsuseid[footnoteRef:1], [1: 	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C‑200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. Euroopa Parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. Euroopa Parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115.] 

–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0077/2026),
A.	arvestades, et Kreeka Vabariigi kassatsioonikohtu juures asuv peaprokuratuur on 10. septembri 2025. aasta kirjaga edastanud Ateena esimese astme kohtu juures tegutseva prokuröri taotluse võtta ära Euroopa Parlamendi Kreeka Vabariigist valitud liikme Nikos Pappase puutumatus seoses väidetava laimu ja solvamisega, mis on Kreeka karistusseadustiku artikli 361 lõike 1 ja artikli 363 kohaselt käsitatavad süütegudena, mis on kvalifitseeritavad väärtegudeks;
B.	arvestades, et taotluse kohaselt on kaebuses märgitud, et väidetavalt esitas Nikos Pappas veebisaates tehtud intervjuu raames kolmandate isikute ees ajakirjaniku kohta vale- ja laimavaid väiteid, riivates tahtlikult tema au; arvestades, et Nikos Pappas pani need süüteod väidetavalt toime 20. märtsil 2024 Ateenas;
C.	arvestades, et Nikos Pappas valiti Euroopa Parlamenti 2024. aasta juunis toimunud Euroopa Parlamendi valimistel ja ta ei olnud väidetavate süütegude toimepanemise ajal Euroopa Parlamendi liige; arvestades, et tema kohta esitati kaebus 10. juunil 2024;
D.	arvestades, et väidetav süütegu ja sellele järgnenud taotlus võtta ära Nikos Pappase puutumatus ei ole seotud tema kui parlamendiliikme kohustuste täitmisel avaldatud arvamuse ega antud häälega protokolli nr 7 (Euroopa Liidu privileegide ja immuniteetide kohta) artikli 8 tähenduses;
E.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis a on sätestatud, et Euroopa Parlamendi istungjärkude ajal on Euroopa Parlamendi liikmetel oma riigi territooriumil samasugune immuniteet nagu selle liikmesriigi parlamendi liikmetel;
F.	arvestades, et Kreeka Vabariigi põhiseaduse artikli 62 kohaselt ei või parlamendiliiget tema ametiaja jooksul kohtumenetlusele allutada, vahistada, kinni pidada ega tema suhtes muid vabadust piiravaid meetmeid kohaldada ilma Kreeka Esindajatekogu loata;
G.	arvestades, et protokollis nr 7 (Euroopa Liidu privileegide ja immuniteetide kohta) sätesatud puutumatuse eesmärk on kaitsta Euroopa Parlamenti ja selle liikmeid kohtumenetluse eest, kus käsitletakse parlamendiliikme kohustuste täitmise käigus toimunud ja nendega lahutamatult seotud tegevust;
H.	arvestades, et kodukorra artikli 5 lõike 2 kohaselt ei ole parlamentaarne puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
I.	arvestades, et Euroopa Parlament ei ole selle juhtumi puhul leidnud tõendeid fumus persecutionis’e kohta, s.t puuduvad faktilised asjaolud, mis viitaksid sellele, et kohtumenetluse tegelik eesmärk on kahjustada Nikos Pappase kui Euroopa Parlamendi liikme poliitilist tegevust;
J.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:2]; [2: 	Kohtuotsus, Üldkohus, 30. aprill 2019, Briois vs. Euroopa Parlament, T-214/18, ECLI:EU:T:2019:266, punkt 91.] 

1.	otsustab Nikos Pappase puutumatuse ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Kreeka Vabariigi pädevale ametiasutusele ja Nikos Pappasele.

